Pranešimas po 2017 m. gruodžio 14 d. ir 2019 m. kovo 28 d. sprendimų atitinkamose bylose T-460/14 ir C-144/18 P dėl Tarybos įgyvendinimo reglamento (ES) Nr. 307/2014, kuriuo iš dalies keičiamas Įgyvendinimo reglamentas (ES) Nr. 875/2013, kuriuo tam tikriems importuojamiems Tailando kilmės paruoštiems arba konservuotiems cukriniams kukurūzams, turintiems grūdų pavidalą, nustatomas galutinis antidempingo muitas

(2019/C 291/03)

Sprendimas

2017 m. gruodžio 14 d. sprendimu byloje T-460/14 AETMD prieš Tarybą (toliau – Bendrojo Teismo sprendimas) Europos Sąjungos Bendrasis Teismas (toliau – Bendrasis Teismas) panaikino 2014 m. kovo 24 d. Tarybos įgyvendinimo reglamentą (ES) Nr. 307/2014, kuriuo iš dalies keičiamas Įgyvendinimo reglamentas (ES) Nr. 875/2013, kuriuo, atlikus tarpinę peržiūrą pagal Reglamento (EB) Nr. 1225/2009 11 straipsnio 3 dalį, tam tikriems importuojamiems Tailando kilmės paruoštiems arba konservuotiems cukriniams kukurūzams, turintiems grūdų pavidalą, nustatomas galutinis antidempingo muitas (1) (toliau – aptariamas reglamentas). 2019 m. kovo 28 d. sprendimu byloje C-144/18 P Europos Sąjungos Teisingumo Teismas (toliau – Teismas) atmetė bendrovės „River Kwai International Food Industry Co. Ltd“ (toliau – RK) pateiktą apeliaciją kaip nepagrįstą ir patvirtino Bendrojo Teismo sprendimą.

Teisingumo Teismas patvirtino Bendrojo Teismo išvadą, kad asociacijos „Association européenne des transformateurs de maïs doux“ (toliau – AETMD) procesinės teisės buvo pažeistos, kai buvo atmestas asociacijos prašymas atskleisti informaciją, susijusią su galimybe, kad buvo neteisingai paskirstytos sąnaudos tarp RK ir jos susijusio subjekto „Agrifresh Co., Ltd.“ (toliau – „AgriFresh“); sąnaudų paskirstymas įvardytas kaip viena iš galimų priežasčių, dėl kurios buvo sumažintos RK prašymui atlikti tarpinę peržiūrą paremti nurodytos gamybos sąnaudos. Bendrasis Teismas nusprendė, kad šiuo atžvilgiu per administracinę procedūrą AETMD nebuvo atskleista informacija ir ji negalėjo veiksmingai pareikšti savo nuomonės.

Pasekmės

Pagal Sutarties dėl Europos Sąjungos veikimo 266 straipsnį Sąjungos institucijos privalo imtis būtinų priemonių Bendrojo Teismo sprendimams vykdyti. Pripažįstama, kad tais atvejais, kai tyrimas susideda iš kelių administracinių veiksmų, vieno iš šių veiksmų panaikinimas viso tyrimo nepanaikina. Antidempingo tyrimas yra tokio iš daugelio veiksmų susidedančio tyrimo pavyzdys.

Atsižvelgiant į Teisingumo Teismo praktiką, taikant šias būtinas priemones sprendimui, kuriuo panaikinamas aktas, vykdyti ir įgyvendinti, panaikinto akto pakeitimo procedūrą galima pradėti nuo to momento, kai buvo padarytas pažeidimas (2).

Todėl, laikydamasi sprendimo, Komisija turi galimybę pataisyti tyrimo aspektus, dėl kurių buvo priimtas sprendimas dėl panaikinimo, o tas dalis, kurioms sprendimas įtakos neturi, palikti nepakeistas (3).

Aptariamas reglamentas panaikintas dėl teisės į gynybą neužtikrinimo atliekant vieną administracinio tyrimo veiksmą, kuriuo grindžiamas aptariamas reglamentas, t. y. neatskleidžiant tam tikros informacijos AETMD dėl RK restruktūrizacijos poveikio, kuris galėjo turėti įtakos aplinkybių, kuriomis remtasi, pasikeitimo ilgalaikio pobūdžio vertinimui ir dempingo skirtumo skaičiavimui.

Todėl galimybę, kad tarp RK ir „AgriFresh“ buvo neteisingai paskirstytos sąnaudos, kurią nurodė AETMD per administracinę procedūrą ir kuri, be RK veiklos racionalizavimo, buvo viena galimų gamybos sąnaudų sumažinimo priežasčių, reikėtų išnagrinėti atnaujinus tyrimą.

Aptariamame reglamente padarytos išvados, kurios nebuvo užginčytos arba kurios buvo užginčytos, tačiau Bendrojo Teismo arba Teismo sprendimais atmestos arba Teismų nenagrinėtos, ir todėl dėl jų aptariamas reglamentas nebuvo panaikintas, tebegalioja.

Atnaujinimo tvarka

Komisija nusprendė atnaujinti antidempingo tyrimą dėl importuojamų Tailando kilmės paruoštų arba konservuotų cukrinių kukurūzų, turinčių grūdų pavidalą, po kurio buvo priimtas Reglamentas (ES) Nr. 307/2014, kiek tai susiję su RK, ir nuo to momento, kai buvo padarytas pažeidimas.

Tyrimas atnaujinamas tiek, kiek jis susijęs su Bendrojo Teismo ir Teismo sprendimų įgyvendinimu. Tyrimo atnaujinimas neturi įtakos kitiems tyrimams. Todėl 2013 m. rugsėjo 2 d. Tarybos įgyvendinimo reglamentas (ES) Nr. 875/2013, kuriuo, atlikus priemonių galiojimo termino peržiūrą pagal Reglamento (EB) Nr. 1225/2009 11 straipsnio 2 dalį, tam tikriems importuojamiems Tailando kilmės paruoštiems arba konservuotiems cukriniams kukurūzams, turintiems grūdų pavidalą, nustatomas galutinis antidempingo muitas (4), ir bet kuris kitas reglamentas, kuriuo minėtas reglamentas pakeičiamas po vykdomos priemonių galiojimo termino peržiūros (5), RK tebetaikomas.

Suinteresuotosioms šalims apie šį atnaujinimą pranešta jį paskelbus Europos Sąjungos oficialiajame leidinyje.

Rašytiniai pareiškimai

Kad gautų informaciją, kurią mano esant reikalingą tyrimui, Komisija RK ir „AgriFresh“, taip pat su jomis susijusioms bendrovėms nusiųs klausimyną. Klausimyno atsakymus jos privalės pateikti per 37 dienas po šio pranešimo paskelbimo Europos Sąjungos oficialiajame leidinyje dienos, jei nenurodyta kitaip.

Visos suinteresuotosios šalys, visų pirma RK ir „AgriFresh“ ir jų susijusios bendrovės, taip pat AETMD, raginamos reikšti savo nuomonę, teikti informaciją ir patvirtinamuosius dokumentus dėl klausimų, susijusių su tyrimo atnaujinimu. Jei nenurodyta kitaip, šią informaciją ir patvirtinamuosius dokumentus Komisija turi gauti per 20 dienų nuo šio pranešimo paskelbimo Europos Sąjungos oficialiajame leidinyje dienos.

Galimybė būti išklausytiems Komisijos tyrimo tarnybų

Visos suinteresuotosios šalys gali prašyti būti išklausytos Komisijos tyrimo tarnybų. Visi prašymai išklausyti turėtų būti pateikiami raštu, o juose nurodomos prašymo priežastys. Prašymus išklausyti dėl klausimų, susijusių su tyrimo atnaujinimu, privaloma pateikti per 15 dienų nuo šio pranešimo paskelbimo Europos Sąjungos oficialiajame leidinyje dienos. Vėliau prašymai išklausyti teikiami laikantis konkrečių terminų, kuriuos Komisija nustato savo raštuose šioms šalims.

Rašytinės informacijos teikimo ir susirašinėjimo tvarka

Prekybos apsaugos tyrimams atlikti Komisijai pateikiama informacija neturi būti saugoma autorių teisių. Prieš pateikdamos Komisijai informaciją ir (arba) duomenis, kurių autorių teisės priklauso trečiajai šaliai, suinteresuotosios šalys turi paprašyti autorių teisių subjekto specialaus leidimo, kuriuo būtų aiškiai leidžiama: a) Komisijai naudoti informaciją ir duomenis atliekant šį prekybos apsaugos tyrimą ir b) pateikti informaciją ir (arba) duomenis šio tyrimo suinteresuotosioms šalims taip, kad jos galėtų pasinaudoti savo teise į gynybą.

Visa laikyti konfidencialia prašoma rašytinė informacija, įskaitant šiame pranešime prašomą informaciją, užpildytus klausimynus ir suinteresuotųjų šalių susirašinėjimą, ženklinama „riboto naudojimo“ grifu (6). Šiam tyrimui informaciją teikiančių šalių prašoma nurodyti priežastis, dėl kurių prašoma informaciją laikyti konfidencialia.

Suinteresuotosios šalys, teikiančios „riboto naudojimo“ informaciją, pagal Reglamento (ES) 2016/1036 (7) (toliau – pagrindinis reglamentas) 19 straipsnio 2 dalį privalo kartu pateikti nekonfidencialią tokios informacijos santrauką, paženklintą grifu „suinteresuotosioms šalims susipažinti“. Santrauka turi būti pakankamai išsami, kad būtų galima tinkamai suprasti konfidencialios informacijos esmę. Jei konfidencialią informaciją teikianti šalis nenurodo tinkamos prašymo laikyti informaciją konfidencialia priežasties arba nepateikia reikiamos formos ir kokybės nekonfidencialios tokios informacijos santraukos, Komisija į tokią informaciją gali neatsižvelgti, nebent remiantis atitinkamais šaltiniais įrodoma, kad ši informacija yra teisinga.

Visą informaciją ir prašymus, įskaitant nuskenuotus įgaliojimus ir sertifikatus, suinteresuotosios šalys raginamos teikti per TRON.tdi (https://webgate.ec.europa.eu/tron/TDI), o ilgus atsakymus, įrašytus į pastoviosios atminties kompaktinį diską (CD-ROM) arba universalųjį diską (DVD), įteikti asmeniškai arba siųsti registruotu paštu. Naudodamos TRON.tdi arba e. paštą suinteresuotosios šalys sutinka su elektroninio informacijos teikimo taisyklėmis, nustatytomis dokumente „Susirašinėjimas su Europos Komisija nagrinėjant prekybos apsaugos bylas“, paskelbtame Prekybos generalinio direktorato svetainėje http://trade.ec.europa.eu/doclib/docs/2011/june/tradoc_148003.pdf. Suinteresuotosios šalys turi nurodyti savo pavadinimą, adresą, telefono numerį ir galiojantį e. pašto adresą, be to, jos turėtų užtikrinti, jog nurodytas e. pašto adresas būtų oficialios darbinės dėžutės, kuri kasdien tikrinama. Kai bus pateikti kontaktiniai duomenys, Komisija bendraus su suinteresuotosiomis šalimis tik per TRON.tdi arba e. paštu, nebent šios aiškiai nurodytų pageidaujančios visus dokumentus iš Komisijos gauti kitomis ryšio priemonėmis arba dokumentus dėl jų pobūdžio tektų siųsti registruotu paštu. Išsamesnių taisyklių ir informacijos dėl susirašinėjimo su Komisija, įskaitant informacijos teikimo per TRON.tdi ir e. paštu principus, suinteresuotosios šalys gali rasti minėtose susirašinėjimo su suinteresuotosiomis šalimis gairėse.

Komisijos adresas susirašinėjimui:

European Commission Directorate-General for Trade Directorate H Office: CHAR 04/039 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi E. paštas: TRADE-R567-SWEETCORN-INTERIM@ec.europa.eu

Nebendradarbiavimas

Tais atvejais, kai suinteresuotoji šalis atsisako leisti susipažinti su būtina informacija, jos nepateikia per nustatytą terminą arba akivaizdžiai trukdo tyrimui, pagal pagrindinio reglamento 18 straipsnį išvados (teigiamos arba neigiamos) gali būti daromos remiantis turimais faktais.

Nustačius, kad suinteresuotoji šalis pateikė melagingą ar klaidinančią informaciją, į ją gali būti neatsižvelgiama ir remiamasi turimais faktais.

Jei suinteresuotoji šalis nebendradarbiauja arba bendradarbiauja tik iš dalies ir todėl išvados grindžiamos turimais faktais pagal pagrindinio reglamento 18 straipsnį, rezultatas gali būti mažiau palankus suinteresuotajai šaliai nei bendradarbiavimo atveju.

Atsakymo pateikimas ne kompiuterine forma nelaikomas nebendradarbiavimu, jeigu suinteresuotoji šalis įrodo, kad atsakymo pateikimas reikalaujamu būdu sudarytų pernelyg didelių sunkumų ar nepagrįstų papildomų išlaidų. Suinteresuotoji šalis turėtų nedelsdama susisiekti su Komisija.

Bylas nagrinėjantis pareigūnas

Suinteresuotosios šalys gali prašyti, kad nagrinėjant bylą dalyvautų prekybos bylas nagrinėjantis pareigūnas. Bylas nagrinėjantis pareigūnas tikrina prašymus susipažinti su byla, ginčus dėl dokumentų konfidencialumo, prašymus pratęsti terminą ir visus kitus prašymus, susijusius su suinteresuotųjų šalių ir trečiųjų šalių teisėmis į gynybą, kurie gali būti pateikti tyrimo metu.

Bylas nagrinėjantis pareigūnas gali surengti klausymą ir veikti kaip suinteresuotosios (-ųjų) šalies (-ių) ir Komisijos tarnybų tarpininkas, kad būtų visapusiškai užtikrintos suinteresuotųjų šalių teisės į gynybą. Prašymai išklausyti dalyvaujant bylas nagrinėjančiam pareigūnui turėtų būti teikiami raštu, o juose nurodomos prašymo priežastys. Bylas nagrinėjantis pareigūnas išnagrinės prašymo priežastis. Šie klausymai turėtų vykti tik tuo atveju, jei klausimai per tinkamą laiką nebuvo išspręsti su Komisijos tarnybomis.

Visi prašymai turi būti pateikti pakankamai iš anksto, kad nebūtų sutrukdyta sklandžiai vykdyti tyrimus. Todėl prašyti, kad nagrinėjant bylą dalyvautų bylas nagrinėjantis pareigūnas, suinteresuotosios šalys turėtų kuo greičiau po tokio įvykio, dėl kurio toks dalyvavimas yra pagrįstas. Jeigu prašymai išklausyti pateikiami nesilaikant atitinkamų tvarkaraščių, bylas nagrinėjantis pareigūnas taip pat išnagrinės tokių pavėluotai pateiktų prašymų priežastis, iškeltų klausimų pobūdį ir šių klausimų poveikį teisėms į gynybą, tinkamai atsižvelgdamas į poreikį užtikrinti gerą administravimą ir laiku baigti tyrimą.

Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos GD svetainėje http://ec.europa.eu/trade/trade-policy-and-you/contacts/hearing-officer/

Asmens duomenų tvarkymas

Visi per šį tyrimą surinkti asmens duomenys bus tvarkomi pagal Europos Parlamento ir Tarybos reglamentą (ES) 2018/1725 (8).

Pranešimą apie duomenų apsaugą, kuriuo visi asmenys informuojami apie asmens duomenų tvarkymą vykdant Komisijos prekybos apsaugos veiklą, galima rasti Prekybos GD svetainėje http://trade.ec.europa.eu/doclib/html/157639.htm

Informacija muitinėms

Kol bus priimtos šio atnaujinto tyrimo išvados, už importuojamus Tailando kilmės, bendrovės „River Kwai International Food Industry Co. Ltd“ (papildomas TARIC kodas A791) pagamintus cukrinius kukurūzus (Zea mays var. saccharata), turinčius grūdų pavidalą, paruoštus arba konservuotus su actu arba acto rūgštimi, neužšaldytus, kurių KN kodas šiuo metu yra ex 2001 90 30 (TARIC kodas 2001903010), ir cukrinius kukurūzus (Zea mays var. saccharata), turinčius grūdų pavidalą, paruoštus arba konservuotus be acto arba acto rūgšties, neužšaldytus, išskyrus produktus, priskiriamus 2006 pozicijai, kurių KN kodas šiuo metu yra ex 2005 80 00 (TARIC kodas 2005800010), renkami Įgyvendinimo reglamentu (ES) Nr. 875/2013 arba bet kuriuo kitu jį nuo 2019 m. kovo 28 d. pakeičiančiu reglamentu (9) nustatyto dydžio, t. y. 12,8 %, antidempingo muitai.

Muitų, kurie bus nustatyti atnaujinus tyrimą, dydis gali skirtis nuo muitų, nacionalinių muitinių rinktų nuo 2014 m. kovo 28 d., dydžio. Komisija gali nuspręsti nurodyti muitinėms už importuojamus Tailando kilmės, bendrovės „River Kwai International Food Industry Co. Ltd“ (papildomas TARIC kodas A791) pagamintus cukrinius kukurūzus (Zea mays var. saccharata), turinčius grūdų pavidalą, paruoštus arba konservuotus su actu arba acto rūgštimi, neužšaldytus, kurių KN kodas šiuo metu yra ex 2001 90 30 (TARIC kodas 2001903010), ir cukrinius kukurūzus (Zea mays var. saccharata), turinčius grūdų pavidalą, paruoštus arba konservuotus be acto arba acto rūgšties, neužšaldytus, išskyrus produktus, priskiriamus 2006 pozicijai, kurių KN kodas šiuo metu yra ex 2005 80 00 (TARIC kodas 2005800010), rinkti pagal atnaujinto tyrimo rezultatus nustatyto dydžio antidempingo muitus.

Atskleidimas

Nagrinėjamajam eksportuojančiam gamintojui ir Sąjungos pramonei vėliau bus pranešta apie esminius faktus ir aplinkybes, kuriais remdamasi Komisija ketina įgyvendinti sprendimą, be to, jiems bus suteikta galimybė teikti pastabas.

(1) OL L 91, 2014 3 27, p. 1.

(2) 2000 m. spalio 3 d. Teisingumo Teismo sprendimas Industrie des poudres sphériques prieš Tarybą, C-458/98 P, EU:C:2000:531, 80–85 punktai, ir 2016 m. sausio 28 d. sprendimas CM Eurologistik, C-283/14 ir C-284/14, EU:C:2016:57, 48–55 punktai.

(3) 2016 m. birželio 14 d. Teisingumo Teismo sprendimas Komisija prieš McBride, byla C-361/14 P, EU:C:2016:434, 56 punktas; dempingo srityje taip pat žr. 2000 m. spalio 3 d. Teisingumo Teismo sprendimą Industrie des poudres sphériques prieš Tarybą byloje C-458/98 P EU:C:2000:531, 84 punktą.

(4) OL L 244, 2013 9 13, p. 1.

(5) Pranešimas apie antidempingo priemonių, taikomų tam tikriems importuojamiems Tailando Karalystės kilmės paruoštiems arba konservuotiems cukriniams kukurūzams, turintiems grūdų pavidalą, galiojimo termino peržiūros inicijavimą (OL C 322, 2018 9 12, p. 4).

(6) „Riboto naudojimo“ dokumentas – tai konfidencialus dokumentas pagal 2016 m. birželio 8 d. Europos Parlamento ir Tarybos reglamento (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (OL L 176, 2016 6 30, p. 21) 19 straipsnį ir PPO susitarimo dėl GATT 1994 VI straipsnio įgyvendinimo (Antidempingo susitarimo) 6 straipsnį. Toks dokumentas taip pat saugomas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį.

(7) 2016 m. birželio 8 d. Europos Parlamento ir Tarybos reglamentas (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (OL L 176, 2016 6 30, p. 21).

(8) 2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).

(9) Pranešimas apie antidempingo priemonių, taikomų tam tikriems importuojamiems Tailando Karalystės kilmės paruoštiems arba konservuotiems cukriniams kukurūzams, turintiems grūdų pavidalą, galiojimo termino peržiūros inicijavimą (OL C 322, 2018 9 12, p. 4).